Source: http://www.dabas.hu/index.php/onkormanyzat/teb-ertektar/1929-dabas-epiteszeti-ertekei-a-klasszicista-kuriak-multja-es-jelene
Timestamp: 2020-01-23 13:18:28+00:00

Document:
DABAS.HU Dabas Város Önkormányzatának weboldala - Dabas építészeti értékei( a klasszicista kúriák múltja és jelene)
Dabas építészeti értékei( a klasszicista kúriák múltja és jelene)
Javaslattevők: Tapodi Katalin
Felvétel ideje: 2015.01.12.
Megyei értéktárba továbbítva: 2015.01.13.
A KLASSZICISTA KÚRIÁK MÚLTJA ÉS JELENE
Zlinszky-kúria
Gyón, Kossuth Lajos út 87.
Az 1760 körül épült, késő barokk kúriát korábban raktárként hasznosították. A kapu zárókövét 1767-es évszám díszíti. A középrész kéttraktusú elrendezésű, az udvar felé széles folyosóval, s a főhomlokzat felé igényes termekkel, amelyek közül a középsőt homlokzati kialakítása is hangsúlyozza. Az oldalszárnyak egytraktusúak, egymásból nyílóak, a szárnyak végén gazdasági helységek találhatók. Az épület lényegében megőrizte eredeti formáját és díszítéseit. Az udvarban az 1941-ben épült L alakú tornácos gondnoki lakás mellett két további, újabb iskolaépület áll. Jelenleg általános iskola működik benne.
Gombay-Dinnyés kúria
Alsódabas, Bajcsy-Zsilinszky út 14.
Az épület XIII. század végén, késő barokk stílusban épült. Mint az egyik legkorábbi dabasi kúria alaprajzával és utcai homlokzatával számos későbbi kúriának alaptípusaként értékelhető. Egyik homlokzata az utcával szinte párhuzamos, bejárata az udvarra néző íves, árkádos tornác felől van. Az épület végei kéttraktusúak, a tornácoknál egy szobasor található. Az igényesebb helyiségek a tornác mögötti sávban találhatók Utcai homlokzatának nyílásai 2-3-2 ritmust mutatnak, ezt a középső ablakok enyhe előreugrása és tükrös pilaszterekkel való szegélyezése tovább erősíti. Az épületnek az elmúlt évtizedekben számos, általában közösségi funkciója volt, s ennek megfelelően végeztek kisebb-nagyobb átalakítást a belsőben. A fő helységek mérete nem változott, szerencsére az utcai homlokzat megőrizte korábbi formáját. Jelenleg az épületben gyermekkönyvtár és gondnoki lakás működik.
Halász Olivér-kúria
Alsódabas, Ravasz László utca 2.
Az 1830 körül épült kúriában ma már önkormányzati óvoda működik. A kúriát Bajúsz Péter alsódabasi pallér eredetileg L-alakúra építette. A 20-as években történt átalakításkor az utcával párhuzamos szárnyát lebontották. Az egytraktusú épületszárnyba különböző méretű helységek találhatók, az épület végét két szoba zárja le. A nagyteremnek megfelelő ajtót és lét ablakot befogadó falszakaszt lapos timpanon koronázza. Eredetileg alakos festés díszítette. A megmaradt épületszárny sok módosításon esett át. Az elmúlt években az épületet felújították, s a tornác melletti eltérő méretű ablak cseréje is megtörtént.
Ősi Halász-kúria
Alsódabas, Táncsics Mihály utca 1.
A XIX. Század elején épült önkormányzati tulajdonában lévő kúriában ma már bérlakások vannak. A földszintes épület egykor a kertben hátrahúzva állt. Az épület alaprajza egytraktusú formát tükröz, csak a véghomlokzatok felé nyílnak kisebb helységek a tornác szélességében. Bejárati homlokzatán a szélső falazott részek közé 7 oszlopos tornác simul. Az épület fő nézetét megőrizte, de bal oldalán hosszirányban kb. 6 méterrel bővítették. A lakások kialakítása miatt az alaprajzi rendszer teljesen átalakult.
Alsódabas, Szent István út 58.
A földszintes U alaprajzú klasszicista stílusú kaszinó 1825 és 1836 között épült, mely egykor a környék birtokosainak társadalmi színtere volt. Ma a Kossuth Művelődési központ működik a kúriában. Az épület helységei néhol egymással is kapcsolódnak, de leginkább a tornácról közelíthetőek meg. A bejárati oldalon a kocsibehajtónak megfelelően eltolt 2, a szárnyakon 5-5 oszlop található, a sarkokon pilléreknek támaszkodó féloszloppal. Az egykori kaszinót a 80-as évek közepén korszerűsítették és felújították. Az utcai szárny toldalékait lebontották, a másik szárny melletti bővítménybe irodák kerültek. Az egykori bálterem már korábban pódiumos előadóteremmé alakított formája ma is megvan.
Halász Bálint kúria
Alsódabas, Szent István út 65.
Az 1820 körül épült kúriát korábban több lakás és egy ipari szövetkezet műhelye foglalta el. A földszintes épület az utcához közel, arra merőlegesen helyezkedik el. A cselédház jóval beljebb, az utcával párhuzamosan álló fatornácos épület volt. Az épületben jelenleg OKÖT Iroda működik, illetve a falugazdász.
Rákóczi-kúria
Alsódabas, Bajcsy-Zsilinszky utca 5.
Az 1850 körül, késő klasszicista stílusban épült kúria korábban a Nemzeti Bank fiókjaként működött, majd hosszú ideig a Fehérakác MGTSZ központjaként szolgált, jelenleg lakás és iroda.
Halász Antal-kúria
Alsódabas, Bajcsy-Zsilinszky utca u.11.
Az 1825 körül épült, földszintes, zárt tömegű kúriában korábban járási tanácsháza volt, jelenleg a Halász Boldizsár Városi Könyvtár üzemel benne. Meredek hajlásszögű, kontyolt nyeregtető fedi, s utcai homlokzatát timpanonos portikusz díszíti. Szimmetrikus utcai homlokzatát egy-egy keretezett ablak osztja a szélső mezőkben, melyet faltükör és szemöldökpárkány gazdagít. Az épület hátrafelé fokozatosan egyszerűsödik, oldalt elmarad a függőleges díszkeret plasztikája, hátul a frízmező már csak egyszerű kiugratásként jelentkezik. A kúria az úthoz közel áll, nyilvánvalóan reprezentációs céllal, amit monumentális homlokzatképzése is alátámaszt.
Gyón, Kossuth Lajos út 7.
Az 1821-ben épült nagyvonalú kúria sokáig ipari vállalat központja volt, majd vendégház és faluház lett. A kisnemesi építkezés legjobb példájaként ismert klasszicista kúria, szabadon álló formában, emelt földszinttel, kétoldalt íves kocsifelhajtóval épült. A téglalap formájú épületet kontyolt nyeregtető fedi, utcai homlokzata pedig szinte a kastélyok nagyvonalúságát mutatja. Kéttraktusos alaprajzi formája a szobák szimmetrikus elrendezését és jó tájolását biztosítja. Több hektáros park vette körül, amelyben különböző melléképületek álltak. Az épület előtt - szinte egyedüli módon - kisebb díszpark létesült. Az épületet sok viszontagságos év és hosszant artó leromlott állapot után a 80-as évek elején felújították és korszerűsítették. A melléképületet az elmaradt felújítások miatt a 90-es évek elején le kellett bontani.
Volt református parókia
Alsódabas, Ravasz László u. 9.
A késő klasszicista kúria korábban Nemzeti Bank fiók, majd református parókia volt. Az épület hosszú ideig hasznosításra várt, mivel az egyház nem kívánta tovább használni; állaga folyamatosan romlott. Azóta az eredeti külső figyelembevételével igényesen újjáépítették.

References: kúria

 kúria 
 kúria

 kúria 
 kúria 
 kúria 
 kúria